Jézus ott van, amikor minden elfogy

Kinde Zsófia teológus szolgálata

Vörösberény 2021. február 28.

Ének – 167/1

Ének - 274

Lekció: Jn 2,1-12

Ima:

Mindenható Urunk!

Magasztalunk téged a böjti időben, mert kegyelmes Isten vagy, aki elhozod az idejét az ünnepnek és a böjtnek is. Magasztalunk, mert lehetővé teszed ebben a nehéz időszakban is, hogy ünnepre készüljünk, hogy Téged dicsérhessünk a gyülekezet közösségében.

Köszönjük neked, hogy összegyűjtöttél minket, és üzenetet készítettél számunkra. Köszönjük, hogy tanítani akarsz minket. Hálát adunk, hogy magadhoz hívsz, hogy hiányainkat, gondjainkat rád bízzuk, és neked adjuk át. Köszönjük, hogy nem kell az időjárással megküzdenünk, hogy eljöhessünk Templomodba a Te Igédet hallani!

Kérünk téged, bocsásd meg nekünk, hogy nehezen figyelünk szavadra. Nem akarjuk érteni, milyen szándékod van az életünkre nézve. Bocsáss meg, hogy szünetelenül a kéréseinket soroljuk, és közben nem figyelünk válaszodra! Kegyelmesen szólongass minket, zörgess a szívünk ajtaján, és ne hagyj minket magunkra!

Kérünk, a böjti időszakban készíts minket, hogy Fiad halálát és feltámadását méltóképpen ünnepeljük, és igazán megértsük, mit jelent, hogy Ő legyőzte a halált! Erősíts meg kérünk a kísértésekkel szemben, és légy velünk, hogy hűségesek maradjunk Hozzád, és a te szeretetedet megmutathassuk a világban

Kérünk, Urunk, Szentlelkeddel légy itt közöttünk, add, hogy az Ige hirdetője valóban a Te szavadat szólja közöttünk, és hogy az Ige hallgatóinak szívében gyümölcsöt teremjen a Te Szavad.

Fiadért, a dicsőséges Krisztusért kérünk, hallgass meg minket!

 Ámen

Ének: 172

Textus

Jn 2,3-5.

Bevezetés: Olyan időszakot élünk most, amikor egyre több mindenről elmondhatjuk: Elfogyott. A lelki erőm, a kitartásunk, a reményünk, a türelmünk, a tartalékaink... Sokan vagyunk olyan helyzetben, hogy ha ez kiderül megszégyenülünk. Támogatnunk kellene a családunkat, barátainkat, miközben már nem tudunk miből adni, sem lelkileg, sem anyagilag. Nem tudjuk ellátni szükségeinket

Főtétel: A Jézusba vetett bizalom elhozza szükségeink betöltését.

Keveset olvasunk az előzményekről. Nem tudjuk milyen okból, nem tudjuk hogyan lett Jézus erre a menyegzőre meghívva. Nincsen erről semmi információnk.

A lényeges, hogy Mária ott van és fia elé viszi a házigazda szégyenét. Nem kérdez „Tudsz tenni valamit?", egyszerűen Jézus elé viszi a problémát: Nincs boruk.

Minket is erre hív a történet: Hiányainkat, szükségeinket vigyük Jézus elé.

1. Jézus jelen van az életünkben, akkor is, amikor elfogynak javaink

Az evangélista nem tartja fontosnak pontosan miért, és hogyan lett Jézus meghívva a menyegzőre. Sejthetjük, hogy édesanyján keresztül, de nem tudunk meg a leírásból erre vonatkozóan semmit.

Az az információ fontos, hogy Jézus ott volt ezen az örömteli eseményen

A közelben volt akkor is, amikor kiderült: gond van, mert elfogyott az ünneplő család bora.

A mi életünkben is ez a lényeges: Jézus jelen van az örömteli pillanatainkban. Amikor életünket ünnepeljük. Amikor fordulóponthoz érünk, és sikeresen túljutunk az ehhez kapcsolódó megpróbáltatásokon, Amikor házasságot kötünk. Amikor gyermekünk születik…

És Jézus közel van hozzánk akkor is, amikor elapadnak a készleteink. Ott van, ahol feltűnik a hiány. Amikor küzdünk, hogy munkát találjunk. Amikor nehéz a családunkat szeretetben hordozni. Amikor gondot jelent, hogy mit tegyünk az asztalra. Amikor elfogy az erőnk, és nem tudjuk már elviselni a próbatételeket. Amikor betegséggel kell megküzdenünk, és fogyatkoznak testi-lelki tartalékaik.

1. Ha hozzá fordulunk, Jézus türelemre int.

Nem ringatja Máriát abba a tévhitbe, hogy utasításra, azonnal munkálkodni kezd... Türelemre inti. Még nem jött el az ideje

Megtanította anyját és tanítványait, hogy várjanak arra, míg az Isten tervében eljön az ideje, hogy megmutassa hatalmát életükben.

Nekünk is szól az intés. Ne gondoljuk, hogy csettintésünkre az Isten munkálkodni kezd. Nem akkor jön el az ideje Isten kegyelmének, amikor mi úgy gondoljuk, nem várhat tovább!

Legyünk bizalommal, figyeljünk a mi Urunkra, bízzunk benne!

Tanuljuk el Máriától, hogy nem veszekedni kezd Jézussal, nem számonkéri, hogy mondhat ilyet, hanem elfogadva elutasító válaszát, arra biztatja a szolgákat, hogy figyeljenek oda Jézusra, és ha kér valamit, tegyék meg.

Jellemzőbb ránk, hogy kiborulunk, és vádaskodni kezdünk, levetkőzve tisztességünket is.

1. Az engedelmesség és figyelem lehetővé teszi Krisztus munkáját

A szolgák Mária szavára figyeltek, és bár nem értették, mit akar tenni, engedelmeskedtek kérésének. Bizonyára nem èrtették, mit akar a tisztulási rituálékhoz használt korsókkal, talán butaságnak gondolták abban a helyzetben ezzel foglalkozni. Ők azonban nem vonakodtak, nem kérdezősködtek, hanem tették, amit Jézus mondott.

Ez lehetővé tette, hogy a színültig vízzel töltött korsókból végül bort kóstolt a násznagy. Olyan bort, ami jobb volt az összesnél, ami korábban a vendégek elé került, ami miatt a csodáról nem tudó násznagy meg is feddi a vőlegényt.

Mi, miután Urunk elé tártuk hiányainkat, tudunk türelemmel figyelni Rá, és engedelmeskedni? Sokkal inkább jellemző, hogy bizalmatlanok vagyunk, jobban tudjuk Jézusnál, és vonakodunk engedelmeskedni.

Pedig rengeteg tapasztalatunk van az ő gondviseléséről. Átsegített betegségeinken, mellénk állt, mikor anyagilag nehéz helyzetbe kerültünk, megerősített, mikor elfogyott minden lelki erőnk. Ő volt, aki legnagyobb hiányunkat is betöltötte kereszthalálában, lehetővé téve, hogy helyreálljon elveszett kapcsolatunk mennyei Atyánkkal, és utunk legyen hozzá.

## Befejezés: Mária szavával szeretnélek titeket biztatni, mindennek tudatában: „Bármit mond, tegyétek meg". Tudva, hogy ott van, mikor elfogy, hogy közel van, amikor kiderül, hogy hiány van az életünkben. Türelmesen figyeljünk, és ha Megváltónk megmutatja, hogyan akar gondoskodni rólunk, bizalommal engedelmeskedjünk neki!

## Imádságban Tőle kérjünk ehhez segítséget!

## Ima

Kegyelmes Istenünk!

Kimondhatatlan hála van a szívünkben, mert Te olyan Istenünk vagy, aki gondoskodsz hiányaink betöltéséről, és nem hagysz minket megszégyenülni.

Köszönjük neked, hogy előtted nem kell szégyelnünk azt, ami hiányzik. Köszönjük, hogy nyugodt szívvel vihetjük eléd, ami elfogyott az életünkben, és Te gondoskodsz rólunk Csodálatosan, hogy még jobbat kapunk, mint amit átadtunk Neked!

Kérünk, ne legyen rajtunk haragod, amiért mi sokszor nem tudunk bizalommal lenni feléd! Bocsáss meg, hogy kételkedve kérdezősködünk, és vonakodunk engedelmeskedni a Te kéréseidnek. Ne hagyj minket kérünk vonakodásunk miatt szükségben maradni! Erősítsd meg kérünk bizodalmunkat, hogy merjünk Téged követni akkor is, amikor mi nem látjuk, hová vezetsz.

Most, amikor sokminden elfogyott körülöttünk, kérünk, ha eljön az ideje mutasd meg mit tegyünk, és tégy késszé engedelmeskedni Neked. Rád bízzuk hiányunkat, Te töltsd be, Urunk!

Különösképpen imádkozunk beteg testvéreinkért

gyászolók

nemzet – egyház – gyülekezet

 Ámen

## Hirdetések

## Ének: 199